Parkent ko‘chasidan Mustaqillik ko‘chasiga o‘tish yo‘li oradan besh yil o‘tib yana ochildi

Mirzo Ulug‘bek tumanidagi Mustaqillik va Parkent ko‘chalarini tutashtiruvchi (eski Pushkin chorrahasi) yo‘l foydalanishga topshirildi, deb xabar beradi tuman hokimligi matbuot xizmati.

Ta’kidlanishicha, ushbu yo‘lda avtoulovlar uchun bir qancha qulayliklar yaratilgan. Xususan, piyodalar yo‘lagi va yo‘ldan o‘tish yo‘laklari, avtoulovlarni tartibga soluvchi svetofor va yoritish chiroqlari o‘rnatilgan.

Eslatib o‘tamiz, Mustaqillik ko‘chasiga olib chiquvchi besh yildan beri yopiq mazkur chorrahani ochish ishlari yanvar oyida boshlangan edi, biroq keyinroq ishlar qog‘ozbozlik sabab to‘xtab qolgandi.

Ta’kidlash kerakki, uzoq yillar davomida yopiq bo‘lgan poytaxtdagi ayrim ko‘chalar Shavkat Mirziyoyev prezident etib saylanganidan keyin ochilishni boshladi. 2015-yilning avgustida Oqqo‘rg‘on ko‘chasidan Mustaqillik tomon eltuvchi Parkent hamda “Buyuk ipak yo‘li” metro bekati yo‘llari temir panjaralar bilan to‘liq yopilgandi. O‘shanda sobiq Pushkin skveridan qayrilib olish yopilgan va Parkent bozori tomon harakatlanish taqiqlangan edi.